‘Hou op met antibiotika vir verkoue’Argieffoto Margaret Chan, direkteur-generaal van die WGO, het Maandag tydens ŉ mediakonferensie in Genève gesê weerstand teen antibiotika bereik gevaarlik hoë vlakke in alle dele van die wêreld. Die WGO het sy eerste antibiotika-bewustheidsweek van stapel gestuur en terselfdertyd die resultate van ŉ peiling bekend gestel wat in 12 lande onder 10 000 mense gedoen is. Volgens die peiling glo meer as tweederdes van mense steeds dat antibiotika help vir verkoues en griep, al werk dit net vir bakteriële infeksies. Nagenoeg 7 600 van die respondente glo verkeerdelik dat mense weerstandig geraak het teen antibiotika, in plaas van dat die bakterieë egter weerstandig geraak het teen die middel. Keiji Fukuda, spesiale verteenwoordiger van die direkteur-generaal vir Antimikrobiese Weerstand by die WGO, het gesê weerstandigheid is ŉ natuurlike proses, maar die misbruik van antibiotika bespoedig dit. Hy het gesê die gebruik van antibiotika om groei te bevorder onder diere en om virale infeksies in mense “te behandel” verhoog weerstand. “Die toename in weerstand teen antibiotika is ’n internasionale gesondheidskrisis, en regerings erken dit nou as een van die grootste uitdagings vir openbare gesondheid. Dit bereik gevaarlik hoë vlakke in alle dele van die wêreld,” het Chan gesê. “Weerstand teen antibiotika bring ons vermoë om aansteeklike siektes te behandel in die gedrang en ondermyn die vooruitgang in medisyne.” Fukuda het ŉ beroep op mense gedoen om hul dokters te vra of antibiotika regtig nodig is wanneer dit voorgeskryf word. “Die wêreld is op pad na ’n post-antibiotiese era met huidige infeksies wat kan doodmaak. As die tendens voortduur, sal gewrigsvervanging, chemoterapie of intensiewe sorg vir vroeggebore babas nie moontlik wees nie. Dit sal die einde beteken van moderne medisyne soos ons dit ken,” het Chan afgesluit.